FI Euroopan unionin virallinen lehti CE 78/897

(2004/C 78 E/0948)

KIRJALLINEN KYSYMYS E-4025/03

esittäjä(t): Claude Moraes (PSE) komissiolle

(9. tammikuuta 2004)

Aihe: YK:n tutkimus Itä-Timorista

Eräs vaalipiirini asukas on kertonut minulle meneillään olevasta YK:n tutkimuksesta.

Vuonna 1975 viisi Indonesian hyökkäystä seurannutta toimittajaa sai surmansa Itä-Timorissa. Yksi heistä oli vaalipiirini asukkaan sukulainen. Ensimmäisten tietojen mukaan toimittajat saivat surmansa jouduttuaan kahden osapuolen tulituksen väliin. Myöhemmin (1990-luvun puolivälissä) kävi kuitenkin ilmi, että indonesialaiset joukot olivat tappaneet heidät tarkoituksella.

YK:n hallinto käsittelee asiaa, ja vaikka syyllisiksi epäiltyjä oltiin tiettävästi pidättämässä vuonna 2001, päätöksiä toiminnasta ei ole tehty.

Vaalipiirini asukas on erittäin huolissaan siitä, että oikeus ei ole tapahtunut. Voisiko komissio kertoa, mitä se voi tehdä asian viemiseksi eteenpäin?

Chris Pattenin komission puolesta antama vastaus

(10. helmikuuta 2004)

Viisi toimittajaa, Malcolm Rennie (Skotlanti), Brian Peters (Englanti), Greg Shackleton (Australia), Tony Stewart (Uusi-Seelanti) ja Gary Cunningham (Australia), jotka kaikki työskentelivät australialaisten televisiokanavien palveluksessa, tapettiin raa'asti Malianan alueella sijaitsevassa Balibon kylässä Itä-Timorilla lokakuussa 1975. Tapaukseen liittyvät tosiasiat ovat yleisesti tiedossa, koska asiaa on käsitelty joukkoviestimissä ja uhrien sukulaiset ovat jatkuvasti pyrkineet saamaan asian oikeuskäsittelyyn, mutta pidätyksiä tai syytteitä ei ole koskaan toteutettu tai nostettu.

Yhdistyneiden Kansakuntien Itä-Timorin väliaikaisella hallinnolla (UNTAET) oli turvallisuusneuvoston myöntämät täydet hallintovaltuudet. Tämän tapauksen ja muiden historiallisesti merkittävien tapausten tutkinnasta vastasivat YK:n poliisivoimien tutkijat. UNTAET-operaation päättyessä toukokuussa 2002 tutkinnassa oli päästy vaiheeseen, jossa todistusaineisto oli kerätty ja useita epäonnistuneita yhteistyöpyyntöjä oli esitetty Indonesialle todistajien kuulemiseksi. Myös Euroopan unioni otti asian esille Indonesian hallituksen kanssa vuonna 2002. Yksikään näistä pyynnöistä ei ole tuottanut tulosta.

Murhasyytteitä ei voida nostaa, koska rikoksen vanhentumisaika on kulunut umpeen (18 vuotta Indonesian rikoslain mukaan ja 15 vuotta Portugalin rikoslain mukaan), vaikkakin tutkinnan jatkamisen turvin saattaisi olla mahdollista nostaa sotarikossyytteitä (Geneven yleissopimuksessa ei määrätä vanhentumisaikaa sotarikoksille).

Itä-Timor sai täyden itsenäisyyden 20. toukokuuta 2002, ja syyttäjäviranomaisen toiminta siirtyi UNTAETin vastuulta itsenäisen valtion instituutioille. Tämän kaltainen tapaus kuuluu yleisen syyttäjän toimivallan alaisuuteen, joten asiaa koskeva aineisto, UNTAETin keräämä ja laatima aineisto mukaan luettuna, olisi siirrettävä yleisen syyttäjän virastolle.

Dilissä sijaitseva komission Itä-Timorin-lähetystö on ottanut yhteyttä yleiseen syyttäjään, joka on kiistänyt, että tutkinta-aineisto olisi siirretty virallisesti hänelle. Yleinen syyttäjä ilmoitti asiasta myös uhrien sukulaisille tavatessaan heidät lokakuussa 2003 (kun he olivat saapuneet Timor-Lesteen surmattujen viiden toimittajan muistoksi perustetun ”Balibo Flag House” -rakennuksen vihkiäisiin).

Yleinen syyttäjä on vakuuttanut komission Itä-Timorin-lähetystölle, että hän jatkaa tutkintaa heti, kun aineisto on siirretty hänelle.